MESTSKÝ ÚRAD V ŽILINE

Materiál na rokovanie 
Mestské zastupiteľstvo v Žiline

								Číslo materiálu:........../2013

K bodu programu

Návrh Všeobecne záväzného nariadenia mesta Žilina, č.   /2013
 o sociálnych službách  a úhradách za sociálne služby  v zriaďovateľskej pôsobnosti Mesta Žilina 

Materiál obsahuje:						Materiál prerokovaný:

1.	Návrh na uznesenie					Komisia sociálna, zdravotná
2.	Dôvodová správa						a bytová        (29.05.2013)
                                                                                     Mestská rada (03.06.2013)

Predkladá:

Ing. Igor Choma
primátor

Zodpovedný za vypracovanie:

Mgr. Iveta Medveďová
vedúca odboru sociálneho a zdravotného

Žilina, jún 2013

NÁVRH NA UZNESENIE

Uznesenie č. ....../2013

Mestské zastupiteľstvo v Žiline

I.	 schvaľuje

1.Návrh všeobecne záväzného nariadenia mesta Žilina o sociálnych službách    
   a úhradách za sociálne služby v zriaďovateľskej pôsobnosti Mesta Žilina

DÔVODOVÁ SPRÁVA

            Mestské zastupiteľstvo prijalo dňa 17.09.2012 VZN č. 18/2012, ktorým sa určujú podmienky poskytovania sociálnych služieb o spôsobe a výške úhrad za sociálne služby, ktoré nadobudlo účinnosť dňa 11.10.2012.
V zmysle zákona č. 448/2008 Z. z. o sociálnych službách v znení neskorších predpisov a o zmene a doplnení zákona č. 445/1991 Zb. o živnostenskom podnikaní (živnostenský zákon) v znení neskorších predpisov ustanovil, že poskytovanie alebo zabezpečenie poskytovania sociálnych služieb pre seniorov je v pôsobnosti miestnej samosprávy. Tým bola obciam zverená originálna pôsobnosť zriaďovať zariadenia sociálnych služieb pre seniorov.
Mestu Žilina nebolo v zmysle kompetenčného zákona delimitované žiadne zariadenie sociálnych služieb pre seniorov a z tohto dôvodu nie je možné zo strany mesta zabezpečovať svoju originálnu pôsobnosť.
V záujme všestranného rozvoja územia Žilinského kraja a potrieb jeho obyvateľov sa Žilinský samosprávny kraj a Mesto Žilina z vyššie uvedených dôvodov vzájomne dohodli o zmenu zriaďovateľa zariadenia sociálnych služieb na ul. Osiková č. 26 Žilina, t. č. Úsmev – Zariadenie pre seniorov a domov sociálnych služieb, aby mohlo mesto poskytovať sociálne služby aj pobytovou formou pre občanov v dôchodkovom veku, ktorým nie je možné poskytovať opatrovateľskú službu.
Pre uchovanie prevádzky a rozšírenia sociálnych služieb poskytujúcich sociálne služby v zariadení s celoročnou pobytovou formou je potrebné, aby sa zrušilo v celom rozsahu pôvodné VZN a prijalo nové VZN.
Predkladané VZN je v súlade s právnym poriadkom SR.

Všeobecne záväzné nariadenie Mesta Žiliny č.    / 2013
o sociálnych službách a úhradách za sociálne služby v  zriaďovateľskej pôsobnosti Mesta Žilina

Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 6 ods.1 zákona SNR č. 369/1990 Zb. o obecnom zriadení v znení neskorších predpisov a zákona č. 448/2008 Z. z. o sociálnych službách v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov 

vydáva

Všeobecne záväzné nariadenie, ktorým sa určujú podmienky poskytovania sociálnych služieb, o spôsobe určenia a výške úhrad za sociálne služby v zriaďovateľskej pôsobnosti Mesta Žilina

Úvodné ustanovenie

Týmto všeobecne záväzným nariadením (ďalej len VZN) sa upravujú podmienky poskytovania niektorých sociálnych služieb zákona č. 448/2008 Z. z. o sociálnych službách v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Článok 1
Predmet úpravy

(1) Toto všeobecne záväzné nariadenie ( ďalej len ,,VZN“) upravuje podrobnosti

a)	o poskytovaní a zabezpečovaní sociálnych služieb,
b)	o spôsobe určenia a výške úhrady za poskytovanie sociálnych služieb,
c)	podmienky zvyšovania, sumy úhrady za sociálne služby.

(2) Toto VZN podrobnejšie upravuje pôsobnosť mesta Žiliny vo veciach
     
     a)  opatrovateľskej služby
     b)  poskytovania donášky (dovozu stravy),
     c)  poskytovania odľahčovacej služby,
     d)  poskytovania sociálnej služby v zariadení, ktorého zriaďovateľom je Mesto Žilina.

Článok 2
Poskytovanie opatrovateľskej služby

(1) Poskytovateľom sociálnej služby (ďalej len ,,poskytovateľ“) je Mesto Žilina. 

(2)Opatrovateľská služba sa poskytuje ako terénna sociálna služba na území mesta Žilina   fyzickej osobe s trvalým a prechodným pobytom.

(3)Opatrovateľská služba sa poskytuje na neurčitý čas. 

(4)Opatrovateľská služba sa poskytuje minimálne ½ hod. denne v pracovných dňoch v čase od 7,00 - do 15,00 hod. prostredníctvom opatrovateliek, ktoré spĺňajú kvalifikačné predpoklady v zmysle zákona o sociálnych službách.

Článok 3
Spôsob úhrady, výška úhrady a spôsob platenia úhrady za poskytovanú opatrovateľskú službu

(1)Úhrada za opatrovateľskú službu sa vypočíta podľa skutočného rozsahu hodín poskytnutých úkonov sebaobsluhy, úkonov starostlivosti o domácnosť a základných sociálnych aktivít v kalendárnom mesiaci.

(2)Úhradu za opatrovateľskú službu platí prijímateľ sociálnej služby najneskôr do posledného pracovného dňa v mesiaci v ktorom sa služba poskytuje v pokladni Mestského úradu Žilina, poštovou poukážkou, alebo poukázaním platby z osobného účtu. Pri každom type platby sa používa pridelený variabilný symbol.

(3)Výška úhrady za opatrovateľskú službu, spôsob jej určenia a platenia úhrady je určená v zmluve podľa § 74 v súlade so ,,VZN“ mesta Žilina. Úhrada za poskytovanú opatrovateľskú službu pre fyzickú osobu s trvalým pobytom v meste Žilina je 1,- € za 1 hodinu služby.

(4)Úhrada za poskytovanú opatrovateľskú službu pre fyzickú osobu s prechodným pobytom v meste Žilina je 2,- € za 1 hodinu služby.

Článok 4
Všeobecné podmienky pre poskytovanie opatrovateľskej služby

(1)Mesto Žilina si vyhradzuje právo voľby opatrovateľky k opatrovanému občanovi. Opatrovateľky u jedného občana je možné striedať podľa potreby, aby bola každá opatrovateľka rovnako vyťažená.

(2)Donáška jedného nákupu sa zabezpečuje maximálne z dvoch obchodov, ktoré sú najbližšie k bydlisku opatrovaného občana. Nákup sa poskytuje výhradne pre potreby opatrovaného občana a nie pre rodinných príslušníkov.

(3)V prípade dovolenky alebo práceneschopností opatrovateľky sa opatrovateľská služba zabezpečuje podľa personálnych možností opatrovateľskej služby.

Článok 5
Podmienky a úhrada donášky (dovozu) stravy

(1)Donáška (dovoz) stravy sa podľa potreby prizná všetkým prijímateľom sociálnej služby, ktorí pri posúdení boli uznaní ako občania s odkázanosťou na pomoc inej fyzickej osoby.

(2)Donáška (dovoz) stravy, ak to dovolia kapacitné možnosti mesta Žilina, sa prizná aj tým občanom, ktorí splnia stanovené podmienky.

a)	preukážu sa potvrdením lekára o neschopnosti chodiť sa stravovať do jedálne osobne,
b)	sú starobní a invalidní dôchodcovia.

(3)Donáška (dovoz) stravy sa nemôže poskytnúť fyzickej osobe, ktorá je opatrovaná fyzickou osobou, ktorej sa poskytuje peňažný príspevok na opatrovanie podľa zákona č. 447/2008 Z. z. o peňažných príspevkov na kompenzáciu ťažkého zdravotného postihnutia a o zmene a doplnení niektorých zákonov, a ktorej sa poskytuje peňažný príspevok na osobnú asistenciu podľa osobitného predpisu.

(4)Mesto Žilina poskytuje donášku stravy vo forme dovozu obeda (podľa § 58 ods. 2 zákona č. 448/2008 Z. z. o sociálnych službách v znení neskorších predpisov).

(5) Za dovoz obeda sa platí poplatok splatný na konci každého kalendárneho mesiaca a to za  
     jeden obed v obedári 0,40 €.

Článok 6
Odľahčovacia služba

Mesto Žilina môže poskytnúť sociálnu službu - odľahčovaciu službu v rámci s ustanoveniami § 54 zákona č. 448/2008 Z. z. o sociálnych službách. Rozsah poskytovaných hodín je maximálne 12 hodín denne.

Článok 7
Poskytovanie odľahčovacej služby a výška úhrady

(1) Odľahčovacia služba sa poskytuje na celé dni, najviac 30 dní v kalendárnom roku. Nevyčerpané dni v kalendárnom roku nemožno preniesť do nasledujúceho roku. Ak má fyzická osoba, ktorá opatruje fyzickú osobu s ťažkým zdravotným postihnutím záujem o poskytovanie odľahčovacej služby, je povinná o túto službu písomne požiadať v dostatočnom časovom predstihu najmenej 15 kalendárnych dní pred poskytnutím odľahčovacej služby. Následne fyzická osoba s ťažkým zdravotným postihnutím podáva mestu Žilina písomnú žiadosť o uzatvorenie zmluvy o poskytovaní opatrovateľskej služby.

(2) Podmienkou poskytnutia odľahčovacej služby je právoplatný posudok vydaný príslušným úradom práce, sociálnych vecí a rodiny, deklarujúci ťažké zdravotné postihnutie.

(3) Úhrada za poskytovanú odľahčovaciu službu sa stanovuje vo výške 1,- € za 1 hodinu služby.

Článok 8
Zariadenie pre seniorov

(1) V zariadení pre seniorov sa poskytuje sociálna služba fyzickej osobe, ktorá dovŕšila dôchodkový vek a je odkázaná na pomoc inej fyzickej osoby, alebo fyzickej osobe, ktorá dovŕšila dôchodkový vek a poskytovanie sociálnej služby potrebuje z iných vážnych dôvodov.
(2) Podmienkou poskytovania sociálnej služby v zariadení pre seniorov je rozhodnutie o odkázanosti na poskytovanie sociálnej služby, vydané obcou v mieste trvalého pobytu žiadateľa o sociálnu službu.
(3) V zariadení pre seniorov sa poskytujú: 
      a) odborné činnosti
      b) obslužné činnosti
      c) ďalšie činnosti
(4) Podmienky poskytovania sociálnych služieb v zariadení pre seniorov, výšku a spôsob úhrady za sociálne služby upravuje zmluva o poskytovaní sociálnych služieb uzatvorená podľa § 74 zákona o sociálnych službách.

Článok 9
Určenie sumy úhrady za sociálnu službu

(1)	 Sumu úhrady za sociálnu službu tvorí suma úhrady za obslužné činnosti a ďalšie činnosti, ktoré je poskytovateľ sociálnej služby povinný vykonávať, zabezpečovať vykonávanie týchto činností alebo utvárať podmienky na ich vykonávanie v rozsahu ustanovenom zákonom o sociálnych službách.

(2)	 Sumu úhrady za obslužné činnosti tvorí suma úhrady za:

a)	ubytovanie, 
b)	stravovanie,
c)	upratovanie, pranie, žehlenie a údržbu bielizne a šatstva.

(3) Sumu úhrady za ďalšie činnosti tvorí suma úhrady za:

a)	poskytovanie osobného vybavenia,
b)	utváranie podmienok na úschovu cenných vecí.

(4) Úhrada za sociálnu službu v kalendárnom mesiaci na  prijímateľa sociálnej služby sa 
      určuje pri poskytovaní sociálnej služby:

a)	celoročnou pobytovou formou alebo týždennou pobytovou formou ako násobok počtu dní príslušného mesiaca, v ktorom bola sociálna služba poskytnutá a dennej sadzby za:
-	ubytovanie,
-	stravovanie,
-	upratovanie, pranie, žehlenie a údržbu bielizne a šatstva,
-	utváranie podmienok na úschovu cenných vecí.

(5) Úhrada za poskytnutie osobného vybavenia sa určuje ako jednorazová úhrada prijímateľa 
      
     sociálnej služby za poskytnutie osobného vybavenia. 

(6)	 Konkrétnu sumu úhrady a spôsob určenia sumy úhrady za opatrovanie, starostlivosť, upratovanie  určí poskytovateľ sociálnej služby vo vnútornom predpise  v rámci rozpätí určených v prílohe č. 1 a 2 tohto VZN a v závislosti na jeho ekonomicky oprávnených nákladoch. 

Článok 10
Spôsob určenia sumy úhrady za ubytovanie

(1)	 Na účely určenia sumy úhrady za ubytovanie sa postupuje v zmysle vyhlášky Ministerstva zdravotníctva Slovenskej republiky č. 259/2008 Z.z. o podrobnostiach a požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia.

(2)	 Suma úhrady za ubytovanie na deň na prijímateľa sociálnej služby sa určí ako súčin dennej sadzby úhrady za užívanie 1 m² podlahovej plochy obytnej miestnosti a príslušenstva obytnej miestnosti a veľkosti podlahovej plochy obytnej miestnosti a príslušenstva obytnej miestnosti, ktoré prijímateľ sociálnej služby užíva.

(3)	 Rozpätie dennej sadzby úhrady za užívanie 1 m² podlahovej plochy obytnej miestnosti a príslušenstva obytnej miestnosti je uvedené v prílohe č. 1 bod 1). V tejto sadzbe sú zahrnuté výdavky za užívanie podlahovej plochy obytnej miestnosti, príslušenstva obytnej miestnosti, spoločných priestorov, prevádzkového zariadenia obytnej miestnosti a príslušenstva obytnej miestnosti a spoločných priestorov a vecné plnenia spojené s bývaním. 

(4)	 Výšku dennej sadzby úhrady za užívanie 1 m² podlahovej plochy obytnej miestnosti a príslušenstva obytnej miestnosti určí v rámci rozpätia a v závislosti na jeho ekonomicky oprávnených nákladoch poskytovateľ sociálnej služby vo vnútornom predpise. 

(5)	 Veľkosť podlahovej plochy obytnej miestnosti, ktorú prijímateľ sociálnej služby užíva, sa určí tak, že veľkosť podlahovej plochy obytnej miestnosti sa vydelí počtom prijímateľov sociálnej služby, ktorí túto podlahovú plochu obytnej miestnosti užívajú. 

(6)	 Veľkosť podlahovej plochy príslušenstva obytnej miestnosti, ktorú prijímateľ sociálnej služby užíva, sa určí tak, že veľkosť podlahovej plochy príslušenstva obytnej miestnosti sa vydelí počtom prijímateľov sociálnych služieb, ktorí túto podlahovú plochu príslušenstva obytnej miestnosti užívajú.

(7)	 V prípade uvedenom v prílohe č. 1 bod 3) sa úhrada za ubytovanie určená podľa odseku (2) tohto článku zvyšuje na deň na prijímateľa sociálnej služby o sumu určenú poskytovateľom sociálnej služby vo vnútornom predpise v rámci rozpätia uvedeného v prílohe č. 1 bod 3) a v závislosti na jeho ekonomicky oprávnených nákladoch poskytovateľ sociálnej služby vo vnútornom predpise. 

(8)	 Za spotrebu elektrickej energie za užívanie vlastného televízneho prijímača, vlastnej práčky, vlastnej chladničky, vlastnej žehličky, rádia, mikrovlnnej rúry, rýchlo varnej kanvice alebo iného elektrospotrebiča je výška úhrady stanovená v prílohe č. 1 bod 2). 

(9)	 Úhrada za spotrebu elektrickej energie za užívanie spotrebičov uvedených v prílohe č. 1 bod 2 alebo za užívanie elektrického sporáka a elektrického variča sa neplatí, ak je obytná miestnosť vybavená meracím zariadením na meranie odberu elektrickej energie a prijímateľ sociálnej služby uhrádza spotrebu elektrickej energie priamo jej dodávateľovi.

Článok 11
Spôsob určenia sumy úhrady za stravovanie

(1)	 Na účely určenia sumy úhrady za stravovanie sa považuje za:

a)	celodenné stravovanie - raňajky, desiata, obed, olovrant a večera,
b)	celodenné stravovanie pri diabetickej diéte, bielkovinovej diéte, výživnej diéte a špeciálnych diétach - raňajky, desiata, obed, olovrant, večera a druhá večera.

(2)	 Stravovanie v zariadeniach sociálnych služieb sa poskytuje prijímateľovi sociálnej služby v zariadení sociálnych služieb.

(3)	 Stravovanie v zariadeniach sociálnych služieb možno poskytovať okrem prijímateľa sociálnej služby aj:

a)	fyzickej osobe, ktorá má ťažké zdravotné postihnutie alebo nepriaznivý zdravotný stav,
b)	fyzickej osobe, ktorá dovŕšila dôchodkový vek.
	Na tieto fyzické osoby sa ustanovenia tohto VZN nevzťahujú.

(4)	 Stravovanie osobám uvedeným v odseku (3) možno poskytovať so súhlasom štatutárneho zástupcu zariadenia sociálnych služieb, ak to umožňujú prevádzkové podmienky zariadenia sociálnych služieb, nebránia tomu hygienicko-epidemiologické a bezpečnostné dôvody a nezhorší sa tým úroveň stravovania prijímateľov sociálnej služby.

(5)	 Stravovanie v zariadeniach sociálnych služieb možno poskytovať v rozsahu ustanovenom osobitnými predpismi aj iným fyzickým osobám, ak to ustanovujú osobitné predpisy. Na tieto fyzické osoby sa ustanovenia tohto VZN nevzťahujú.

(6)	 Suma úhrady za stravovanie sa určí ako súčet nákladov na suroviny (stravná jednotka) a režijných nákladov na prípravu stravy na deň na prijímateľa sociálnej služby.

(7)	 Výšku režijných nákladov na prípravu stravy na deň na prijímateľa sociálnej služby určí poskytovateľ sociálnej služby vo vnútornom predpise.

(8)	 Výšku stravnej jednotky určí v rámci finančného rozpätia uvedeného v prílohe č. 2 bod 1) poskytovateľ sociálnej služby vo vnútornom predpise.

(9)	 Suma úhrady za stravovanie sa zvyšuje o 20 % až 25 % na deň na prijímateľa sociálnej služby, ktorému sa poskytuje diabetická diéta, bielkovinová diéta, výživná diéta alebo špeciálna diéta.

(10) Na účely určenia sumy úhrady za stravovanie na deň na prijímateľa sociálnej služby  sa počíta zo sumy úhrady za stravovanie:

a)	pri racionálnej strave, šetriacej diéte a neslanej diéte na
-	raňajky				12 %
-	desiatu				  9 %
-	obed				40 %
-	olovrant				  9 %
-	večeru				30 %

b)	pri diabetickej diéte, bielkovinovej diéte, výživnej diéte a špeciálnej diéte na
-	raňajky				11 %
-	desiatu				  8 %
-	obed				40 %
-	olovrant				  8 %
-	večeru				27 %
-	druhú večeru			  6 %

Článok 12
Úhrada za upratovanie, pranie, žehlenie a údržbu bielizne a šatstva

Sumu úhrady za upratovanie, pranie, žehlenie a údržbu bielizne a šatstva určí poskytovateľ sociálnej služby v rámci rozpätia uvedeného v prílohe č. 2 bod 2) a v závislosti na jeho ekonomicky oprávnených nákladoch vo vnútornom predpise.

Článok 13
Úhrada za utváranie podmienok na úschovu cenných vecí

Sumu úhrady za utváranie podmienok na úschovu cenných vecí určí poskytovateľ sociálnej služby vnútorným predpisom v rámci rozpätia uvedeného v prílohe č. 2 bod 3) a v závislosti na jeho ekonomicky oprávnených nákladoch.

Článok 14
Úhrada za iné činnosti

(1)	 Poskytovateľ sociálnej služby môže za účelom zvýšenia kvality poskytovanej sociálnej služby vykonávať, zabezpečovať alebo utvárať podmienky na vykonávanie iných činností, ktoré nie je povinný vykonávať, zabezpečovať alebo utvárať podmienky na vykonávanie týchto činností podľa zákona o sociálnych službách.

(2)	 Vykonávanie, zabezpečovanie alebo utváranie podmienok na vykonávanie konkrétnych iných činností a sumu úhrady za ne určí poskytovateľ sociálnej služby vo vnútornom predpise.

Článok 15
Jednorazová úhrada za sociálnu službu

(1)	 Prijímateľ sociálnej služby je povinný zaplatiť poskytovateľovi sociálnej služby jednorazovú úhradu za výmenu posteľnej bielizne, poskytnutie osobnej hygieny alebo upratovanie častejšie ako je stanovené osobitným predpisom v prípadoch,  ku ktorým došlo v priamej súvislosti s napr. nadmerným požitím alkoholického nápoja, omamnej látky, drogy a pod. Prijímateľ sociálnej služby je povinný zaplatiť úhradu do 25. dňa nasledujúceho kalendárneho mesiaca.
(2)	 Sumu úhrady pre účely odseku (1) určí poskytovateľ sociálnej služby vo vnútornom predpise v rozpätí uvedenom v prílohe č. 2 bod 4) a v závislosti na jeho ekonomicky oprávnených nákladoch.

Článok 16
Úhrada za ubytovanie a stravovanie pre príbuzných prijímateľa sociálnej služby

(1)	 Poskytovateľ sociálnej služby, ktorý poskytuje celoročnú pobytovú sociálnu službu, môže na prechodnú dobu poskytnúť ubytovanie a stravovanie pre člena rodiny, partnera alebo fyzickú osobu určenú prijímateľom sociálnej služby (ďalej len „príbuzní“), ak má na to vytvorené podmienky.

(2)	 Sumu úhrady za ubytovanie a stravovanie pre príbuzného na deň určí poskytovateľ sociálnej služby vnútorným predpisom, najviac vo výške priemerných ekonomicky oprávnených nákladov vynaložených za poskytnutie ubytovania a stravovania pre jedného prijímateľa sociálnej služby na deň.

Článok 17
Spôsob platenia úhrady za sociálnu službu

(1)	 Prijímateľ sociálnej služby je povinný platiť úhradu za sociálnu službu mesačne, najneskôr do 25. dňa príslušného kalendárneho mesiaca, v hotovosti do pokladne poskytovateľa sociálnej služby alebo bezhotovostne na účet poskytovateľa sociálnej služby. Pri každom type platby sa vždy používa pridelený variabilný symbol. 

(2)	 V prípade, ak sa prijímateľovi sociálnej služby začne poskytovať sociálna služba v priebehu mesiaca, prijímateľ sociálnej služby platí alikvotnú časť úhrady  za sociálnu službu odo dňa nástupu do zariadenia  najneskôr do 25. dňa nasledujúceho kalendárneho mesiaca. 

(3)	Prijímateľ sociálnej služby, ktorému sa poskytuje stravovanie, neplatí úhradu za stravovanie alebo jej časť len z dôvodu prerušenia poskytovania sociálnej služby uvedenom v odseku 6 tohto článku. Prijímateľ sociálnej služby, ktorému sa poskytuje stravovanie platí úhradu za stravovanie podľa skutočného počtu odobratých jedál a to najneskôr do 25. dňa nasledujúceho kalendárneho mesiaca.

(4)	 Prijímateľovi sociálnej služby, ktorému sa poskytuje upratovanie, pranie, žehlenie a údržba bielizne a šatstva a utvárajú sa podmienky na úschovu cenných vecí v zariadení sociálnych služieb platí úhradu podľa skutočného počtu dni, počas ktorých sa tieto činnosti poskytovali najneskôr do 25. dňa nasledujúceho kalendárneho mesiaca.

(5)	 Za dôvod na neodobranie jedla podľa odseku (6) a služieb podľa odseku (7) tohto článku sa považuje prerušenie poskytovania sociálnej služby v zariadení sociálnych služieb.

(6)	 Za prerušenie poskytovania sociálnej služby v zariadení sociálnych služieb sa považuje:
a)	poskytovanie zdravotnej starostlivosti v zdravotníckom zariadení,
b)	z iného vážneho dôvodu, ako je uvedené v písm. a) alebo b), určenom prijímateľom sociálnej služby v domácom poriadku.
(7)	Poskytovateľ sociálnej služby určí vo vnútornom predpise maximálny počet dní prerušenia poskytovania sociálnej služby

(8)	Nezaplatená úhrada za sociálnu službu alebo jej časť je pohľadávka poskytovateľa sociálnej služby, ktorá sa uplatňuje v konaní o dedičstve. 

Článok 18
Podmienky poskytovania sociálnej služby fyzickej osobe, o ktorej poskytnutie alebo zabezpečenie požiadala obec alebo iný samosprávny kraj

(1)	 V zariadení sociálnych služieb môže byť poskytnutá sociálna služba aj fyzickej osobe, o ktorej poskytnutie alebo zabezpečenie sociálnej služby požiadali obec alebo iný samosprávny kraj.

(2)	 Na základe súhlasného stanoviska mesta, obec alebo iný samosprávny kraj uzatvorí s poskytovateľom sociálnej služby zmluvu, ktorou sa poskytovateľ sociálnej služby zaväzuje poskytnúť sociálnu službu a obec alebo iný samosprávny kraj sa zaväzuje (povinnosť podľa § 71 ods. 6 zákona o sociálnych službách) uhradiť poskytovateľovi sociálnej služby ekonomicky oprávnené náklady spojené s poskytovaním sociálnej služby podľa zákona o sociálnych službách. 

(3)	 Výšku ekonomicky oprávnených nákladov zariadení sociálnych služieb zriadených mestom zverejní mesto na svojej internetovej stránke.

(4)	 Po splnení podmienok podľa odseku (2) tohto článku poskytovateľ sociálnej služby uzatvorí zmluvu o poskytovaní sociálnej služby s fyzickou osobou uvedenou v odseku (1) tohto článku alebo vydá rozhodnutie o zaradení tejto fyzickej osoby do poradovníka čakateľov podľa § 106 ods. 20 zákona o sociálnych službách.

(5) Pre fyzickú osobu uvedenú v odseku (1) tohto článku platia ustanovenia o úhrade za     
     sociálnu službu podľa tohto VZN.

Článok 19
Podmienky úschovy cenných vecí

(1)	 Poskytovateľ celoročnej pobytovej sociálnej služby a týždennej pobytovej sociálnej služby prevezme do úschovy cenné veci vrátane vkladných knižiek a peňažnej hotovosti prijímateľa sociálnej služby, ktorý o ich úschovu požiada, pri nástupe do zariadenia sociálnych služieb alebo počas starostlivosti v ňom, na základe písomnej zmluvy o úschove uzatvorenej v zmysle príslušných ustanovení Občianskeho zákonníka. Poskytovateľ sociálnej služby vedie evidenciu uzavretých zmlúv o úschove.

(2)	 Cenné veci prijímateľa sociálnej služby, ktorý nemá spôsobilosť na právne úkony, prevezme do úschovy podľa odseku (1) tohto článku poskytovateľ sociálnej služby na žiadosť zákonného zástupcu alebo opatrovníka prijímateľa sociálnej služby. 

(3)	 Cenné veci prevzaté do úschovy sa označia tak, aby sa vylúčila ich zámena.

(4)	 V prípade úmrtia prijímateľa sociálnej služby poskytovateľ sociálnej služby bez zbytočného odkladu vyhotoví protokol o hnuteľných veciach prijímateľa sociálnej služby a tieto prihlási do dedičského konania.

(5)	 Poskytovateľ sociálnych služieb vedie dokumentáciu súvisiacu s dedičským konaním po zomrelom prijímateľovi sociálnej služby. 

Článok 20
prechodné a Záverečné ustanovenia

(1)	 Poskytovateľ sociálnej služby do 60 dní odo dňa nadobudnutia účinnosti tohto VZN upraví vo vnútornom predpise špecifikáciu sumy úhrady za obslužné činnosti a ďalšie činnosti v rámci rozpätia určeného týmto VZN a v závislosti na jeho ekonomicky oprávnených nákladoch.

(2)	 Poskytovateľ sociálnej služby do 15. februára každého kalendárneho roka upraví vo svojom vnútornom predpise špecifikáciu sumy úhrady za obslužné činnosti a ďalšie činnosti v rámci rozpätia určeného týmto VZN a v závislosti na jeho ekonomicky oprávnených nákladoch.

(3)	 Toto VZN sa vzťahuje na prijímateľa sociálnej služby, ktorému sa poskytuje sociálna služba podľa zákona o sociálnych službách.

(4)	 Neoddeliteľnou súčasťou tohto VZN sú:

Príloha č.1 	Suma úhrady za ubytovanie a za spotrebu elektrickej energie za užívanie elektrospotrebiča.
Príloha č.2 	Suma úhrady za ďalšie obslužné činnosti, za úschovu cenných vecí, jednorazová úhrada za sociálnu službu.

Článok 21
Spoločné ustanovenie

(1)	 Poskytovateľ sociálnej služby je povinný chrániť osobné údaje získané za účelom určenia výšky za poskytované sociálne služby v zmysle zákona č. 428/2001 Z. z. o ochrane osobných údajov v znení neskorších predpisov.

(2)	 Pri poskytovaní sociálnych služieb sa primerane použije zákon č. 448/2008 Z. z. o sociálnych službách v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, zákon NR SR č. 601/2003 Z. z o životnom minime a o zmene a doplnení niektorých zákonov v platnom znení, zákon NR SR č. 36/2005 Z. z. o rodine a o zmene a doplnení niektorých zákonov v platnom znení, zákon č. 71/1967 Zb. o správnom konaní v znení neskorších predpisov, zákon č. 369/1990 Zb. o obecnom zriadení v znení neskorších zmien a doplnkov, Občiansky zákonník.

(3)	 Kontrolu dodržiavania tohto VZN vykonáva hlavný kontrolór mesta Žilina.

Článok 22
Zrušovacie ustanovenie

      Týmto VZN sa ruší Všeobecne záväzné nariadenie mesta Žilina č. 18/2012.

Článok 23
Záverečné ustanovenie

(1)	 Toto všeobecne záväzné nariadenie bolo schválené Mestským zastupiteľstvom v Žiline   dňa ................. 

(2)	 Toto všeobecne záväzné nariadenie bolo vyvesené 15 dní na úradnej tabuli mesta a nadobúda účinnosť dňom................

                                                                                                                  Ing. Igor Choma   
                                                                                                          primátor mesta Žilina  

Príloha č.1

Suma úhrady za ubytovanie a za spotrebu elektrickej energie
za užívanie elektrospotrebiča
1.) Rozpätie dennej sadzby za užívanie 1 m2 podlahovej plocha na prijímateľa sociálnej služby

0,12 € - 0,36 € za 1 m2   podlahovej plochy	

2.)Suma úhrady za spotrebu elektrickej energie za užívanie elektrospotrebiča na mesiac na prijímateľa 
sociálnej služby
a)	1,19 mesačne za užívanie vlastného televízneho prijímača	
b)	1,98 € mesačne za užívanie vlastnej práčky	
c)	4,76 € mesačne za užívanie vlastnej žehličky	
d)  1,19 € mesačne za užívanie elektrického sporáka	
b)	7,90 mesačne za užívanie elektrického sporáka	
c)	5,95 € mesačne za užívanie elektrického variča	
d)	1,19 € mesačne za užívanie mikrovlnnej rúry	
e)	1,19 € mesačne za užívanie rýchlo varnej kanvice	
f)	0,60 mesačne za užívanie iných elektrospotrebičov	

3.) Zvýšenie úhrady za ubytovania na deň na prijímateľa sociálnej služby
a) 0,39 – 0,79 €, ak podlahovú plochu obytnej miestnosti užíva jeden prijímateľ sociálnej služby a na             jedného prijímateľa sociálnej služby pripadá viac ako 8 m2 podlahovej plochy	
b ) 0,24 – 0,60 €, ak podlahovú plochu obytnej miestnosti užívajú dvaja a viac prijímateľov sociálnej služby a na jedného prijímateľa sociálnej služby pripadá viac ako 8 m2 podlahovej plochy	

Príloha č. 2
 
Suma úhrady za ďalšie obslužné činnosti, za úschovu cenných vecí,
jednorazová úhrada za sociálnu službu

1.)Výška stravnej jednotky na deň na prijímateľa sociálnej služby
Vek		
do 3 rokov	1,98 € - 2,40 €	
od 3 do 6 rokov	2,06 € - 2,61 €	
od 6  do 10 rokov	2,18 € - 2,84 €	
od 10 do 15 rokov	2,33 € - 3,37 €	
nad 15 rokov	2,49 € - 3,37 €	

2.)Suma úhrady za upratovanie, pranie, žehlenie a údržbu bielizne a šatstva na deň na         
    prijímateľa sociálnej služby

0,83 € - 4,17 €	

3.)Suma úhrady za uzatváranie podmienok na úschovu cenných vecí na deň na prijímateľa 
    sociálnej služby

0,04 € - 0,08 €	

4.)Jednorazová úhrad za sociálnu službu

3,57 € - 35,70 €